SRRZ-RZ pri ZŠ Pavla Marcelyho, Drieňová 16, 821 03  Bratislava, RČ: 36

Slovenská  rada rodičovských združení

Letná 68

052 01  Spišská Nová Ves

Vec:   Netransparentné pôsobenie Slovenskej rady rodičovských združení (SRRZ)

Pani predsedníčka SRRZ, Výkonný výbor (VV), Revízna komisia SRRZ (RK).
Vyjadrujeme týmto listom  nespokojnosť s pôsobením a fungovaním SRRZ v posledných dvoch rokoch.

Naše negatívne skúsenosti začali komplikovaným a dlhotrvajúcim procesom preplatenia podielu zaplatenej dane, ktoré poukázali rodičia nášho rodičovského združenia (RZ).  Preukázali sme príjem 2.554,90,-€ , z čoho ste nám priznali len 1.350,- € .  Od dátumu našej žiadosti na jar 2009 a doloženia všetkých potrebných dokladov trval tento proces aj  po niekoľkonásobnom urgovaní až do jesene 2010. Našťastie bol posledný,  lebo podiel zaplatenej dane na rok 2010 sme prijímali už pod vlastným SID ako samostatný prijímateľ.

Následne ste nám v  marci 2010 zaslali neoprávnenú upomienku o neuhradenom členskom príspevku za roky  1992 až 1997 a 2008 až 2010. Úhrady členského sme opätovne  dokladovali, zarazilo nás však upomínanie členského za roky spred vyše 10 rokov .Upozornili sme Vás, že podľa zákona nie sme povinní archivovať takto staré účtovné doklady a že  podľa Stanov SRRZ je povinnosť rady vykonať kontrolu platenia členského do 31.12 príslušného roka a následne pri zistení nedostatkov najneskôr do 1.5. nasledujúceho roka, zaslať dlžnému RZ upomienku.  V akom stave sa asi nachádza evidencia účtovných dokladov v SRRZ, keď ste dopytovali úhradu členského spred  vyše 10 rokov ?

 
Naše rodičovské združenie sa snaží pracovať čo najlepšie a plniť si svoje povinnosti v zmysle platných stanov  SRRZ a štatútu RZ. Členský príspevok za tento školský rok sme uhradili 9.12.2010 podľa inštrukcií  zverejnených na internetovej stránke SRRZ a to vo výške 0,232 € za rodinu. V tomto čase neboli na stránke zverejnené žiadne iné informácie o zmene výšky členského a neskôr prestala stránka fungovať.   Na Vašu dodatočnú požiadavku doplatiť členský príspevok do sumy 0,50 € sme reagovali žiadosťou poskytnúť dokumenty zo snemu, ktorý mal  zvýšenie členského odsúhlasiť. Zaslanie papierika so znením uznesenia, ktoré prijal 16. Celoslovenský snem 28.11.2009  v Žiline ste vari považovali za dostačujúce?  Podotýkame, že o konaní tohto snemu sme neboli nijakou formou informovaní a ak bolo členské odsúhlasené na sneme konajúcom sa na jeseň 2009, tak  bolo dostatok času takúto informáciu zverejniť pred začiatkom nasledujúceho školského roka. 

Konečne Vám po vyše pol roku internetová stránka funguje, ale žiadne aktuálne informácie okrem zverejnenia spomínaného uznesenia  neobsahuje. Pritom snem podľa Článku IV. Stanov SRRZ má každoročne odsúhlasiť rozpočet, správu o hospodárení, zvoliť nový VV a RK . Jediný informatívny materiál zverejnený v súčasnosti na internetovej stránke SRRZ sú Rodičovské noviny na rok 2008/2009,  ktoré okrem iného obsahujú pozvánku  na 14. Celoslovenský snem, ktorý sa konal 15.11.2008.  Kam sa zmestil 15. snem, keď 16.  sa mal konať 28.11.2009 a kedy sa konal snem v roku 2010?  
Pokúšali sme sa dovolať na zverejnené telefonické kontakty členov VV a RK, ale boli sme neúspešní, väčšina je nefunkčná a jediná členka  RK,  s ktorou sa  nám podarilo spojiť nám potvrdila, že ostatná aktivita revíznej komisie, o ktorej vedela, bola v lete 2009.

Pani predsedníčka SRRZ, Výkonný výbor, Revízna komisia, 

žiadame Vás, aby ste urýchlene doplnili na webovú stránku SRRZ všetky potrebné dokumenty, ktoré plynú z rokovania  snemov podľa Stanov SRRZ Článok 7  a to predovšetkým správy o hospodárení, rozpočty na nasledujúce obdobia, voľbu členov VV a členov RK a zoznamy  zúčastnených zástupcov  na snemoch  (prezenčné listiny).

Ako jej riadny člen, ktorý si  plní svoje povinnosti  a riadne platí členské príspevky, nemáme žiadnu informáciu, ako sa s finančnými prostriedkami z členských príspevkov nakladá. Ako už bolo spomenuté,  vyše dva roky nedostávame žiadne informácie, Rodičovské noviny a nebadáme žiadnu  inú formu záujmu o naše RZ, okrem záujmu získať vyššie členské príspevky. 

So záujmom sme si však prezreli  na stránkach Daňového úradu prehľad získaných finančných prostriedkov z podielu zaplatenej dane (2%) a na stránkach Obchodného vestníka špecifikáciu ich použitia. 

V roku 2008 získala SRRZ podiel  zaplatenej dane vo výške 176.050,-€, v roku 2009  140.884,58,-€ a v roku 2010   84.249,23,-€.
Zaujímavé je aj prerozdelenie použitia týchto prostriedkov. Samotným Rodičovským združeniam, ktorí sú zdrojom týchto príjmov, sa vrátilo v roku 2008 len 17% a v roku 2009  21 % prostriedkov. K jednotlivým položkám a výškam, ktoré SRRZ použila na iné aktivity, by sme mali dosť otázok .   

Napríklad v špecifikácii použitia za rok 2008  sa nám náklady na medzinárodnú konferenciu  o spolupráci v rámci katechézy škôl v Eisenstadte (Rakúsko, cca 70 km od Bratislavy) na stravu, dopravu a ubytovanie vo výške 16.279,70,-€ zdajú po prvé prehnané a po druhé neopodstatnené. Rovnako aj poskytnutie prostriedkov na projekt o histórii Malty na dopravu a ubytovanie vo výške 3.066,85 nepovažujeme za prioritný. Alebo prostriedky na zasadnutie VV a RK ohľadne plánovania činnosti vo výške 6.067,84,-€. A už vôbec nevieme, čo si máme myslieť o výške 78.597,23,-€ použitej na spotrebný materiál, spotrebu energie, nájom, mzdy pre SRRZ. 

Paragraf 50 ods. 5) Zákona o dani z príjmov  jasne hovorí, že prijímateľ môže použiť  prostriedky z podielu zaplatenej dane len na vymedzené účely, ktoré sú predmetom jeho činnosti. V prípade SRRZ ide hlavne o podporu vzdelávania a úhrada nájomného , energií a mzdy zamestnancom SRRZ tam nepatria. Tie sa majú hradiť z členského príspevku alebo iných darov . Totožná suma bola použitá na spomínané položky z podielu zaplatenej dane aj v roku 2009. 
A nad príspevkom na zakúpenie odbornej literatúry pre Katolícku univerzitu v Ružomberku už len neveriacky krútime hlavou.

Sme zvedaví na zverejnenie špecifikácie použitia prijatej dane za rok 2010 a koľko z týchto prostriedkov sa vráti prispievajúcim RZ.  Vzhľadom na znižujúci sa príjem z podielu zaplatenej dane predpokladáme, že vzniknutý schodok v príjmoch má pokryť práve zvýšené členské. 

Máme za to, že prostriedky vyzbierané z podielu zaplatenej dane patria v prvom rade  Rodičovským združeniam združeným v SRRZ,  pretože práve ich členovia,  rodičia združení v jednotlivých RZ poskytujú 2% zaplatenej dane prostredníctvom daňových úradov na účet SRRZ do Spišskej Novej Vsi. Je zarážajúce,  aké percento prizná SRRZ naspäť Rodičovským združeniam.  Je síce skvelé  organizovať a podporovať celoslovenské aktivity ako festival Umeleckých škôl, ale na ten si predsa prispievajú Umelecké školy vo zvýšenom členskom alebo  Európsky deň rodičov a škôl, ale výška príspevku  17.705,90,-€ naň poskytnutý v roku 2008 nás prinajmenšom oprávňuje žiadať, aby SRRZ zverejňovala podrobnejšie informácie o používaní finančných prostriedkov, aby nevznikali podozrenia z ich neefektívneho nakladania.
 Na základe uvedených skutočností budeme iniciovať vykonanie kontroly hospodárenia. SRRZ.
Všetci dobre vieme, v akom stave sa naše školstvo nachádza, ako je závislé od finančnej podpory rodičov a iných podporovateľov a je nanajvýš nezodpovedné, ba až urážajúce hazardovať s dôverou rodičov, ich snahou pomôcť a angažovať sa.  Narastajúci počet samostatne pôsobiacich Občianskych združení  pri základných  a materských školách , či zväčšujúci sa počet RZ pri SRRZ, ktorí si zriadili vlastné SID a priamo prijímajú podiel zaplatenej dane je signálom nedôvery v transparentné nakladanie SRRZ s finančnými prostriedkami.

Myslíme si, že nie sme jediné RZ, ktoré  je nespokojné s činnosťou SRRZ. Žiadame aby SRRZ zverejnila všetky potrebné dokumenty a správy o hospodárení, zaktualizovala a doplnila všetky potrebné informácie na svoju internetovú stránku, začala aktívne komunikovať s rodičovskými združeniami a hlavne   pripravila regulárny celoslovenský snem, na ktorý pozve všetkých zástupcov členských RZ zaslaním pozvánky na ich adresu a  súčasne túto pozvánku zverejní na svojej internetovej stránke minimálne 2 mesiace pred samotným konaním snemu. 

Na záver považujeme za potrebné uviesť, že sme  aktívne, úspešné a pre našu školu prínosné rodičovské združenie. Máme šťastie, že vedenie školy a celý pedagogický zbor je vynikajúci,  progresívny a robí pre rozvoj a vzdelávanie našich detí  skutočne kvalitnú prácu. Škola, ako skoro všetky školské a predškolské zariadenia v našej mestskej časti a nielen v nej,  sa borí so starým technickým vybavením a zariadením,  má čo robiť,  aby sa postupne modernizovala a zlepšovala podmienky na výučbu. Pomoc zriaďovateľa je aj z dôvodu potreby  financovať veľký počet zariadení  obmedzená  a ako Bratislavčania si nemôžeme pomôcť prihlásením sa do rôznych  programov zo zdrojov Európskej únie. 

Súčinnosť rodičov je preto nezanedbateľnou a výraznou pomocou. Podporujeme nielen aktuálne vzdelávacie projekty pre naše deti, ale prostriedky , ktoré poskytujeme škole v podobe pomoci na vytvorenie malej telocvične, knižnice, počítačových učební,  technického vybavenia, potrebného  k výučbe a podobne, zostanú aj  nasledujúcim ročníkom a vytvárajú podmienky  dobrej súčinnosti školy a rodičovského združenia  do budúcnosti. 

Všetkým rodičom  - členom nášho rodičovského združenia ďakujeme a vážime si ich angažovanosť. Vedenie nášho rodičovského združenia  s ich dôverou nemieni hazardovať a bude chrániť  ich  záujmy a práva.
Schválené na rokovaní Rady rodičov SRRZ-RZ pri ZŠ P.Marcelyho, Drieňová 16, Bratislava

v Bratislave 23.6.2011




Tatiana Tomášková, v.r.

